Paramedici oorval, byna beroof by sentrum in Paarl | Netwerk24
Deur Roshé Taka 26 Junie 2019 20:46
Luidens ’n verklaring is die een paramedikus oomblikke nadat sy kollega uit die ambulans geklim het om kos by ’n winkel te gaan koop, deur die mans oorval.
Die mans gesê hulle is gewapen, maar hulle het nooit ’n wapen te voorskyn gebring nie, het Werner Vermaak, ER24-woordvoerder, by navraag gesê.
Een van die mans het na die ander kant van die ambulans gegaan, die deur oopgemaak en deur hul persoonlike besittings gekrap.
Volgens hom kon hulle niks waardevol kry nie en het toe dié paramedikus beveel om iets te gaan koop en geld te trek. Dit was nie dieselfde winkel waarin sy kollega was nie.
“Dit lyk asof die verdagtes slegs in kontant belanggestel het,” sê Vermaak.
Hy sê die paramedikus kon nie kontant trek nie omdat die winkel moontlik nie genoeg kontant gehad het nie.
Volgens hom is die paramedikus in die winkel deur ’n ander paramedikus van die Kaapstad-metro se ambulansdienste gewaar wat hom ken.
Dié paramedikus het gevra of alles in die haak is, waarna die twee verdagtes gevlug het, sê Vermaak.
’n Saak is kort daarna by die Paarl-Oos polisiekantoor aangemeld. Polisielede het saam met hulle na die winkelsentrum teruggegaan waarná een verdagte in hegtenis geneem is, sê Vermaak.
Die polisie soek nog na die ander verdagte, maar sy identiteit is aan hulle bekend, sê hy.
“Ons is bly dat ons paramedici nie in die voorval beseer is nie en waardeer die metro-paramedikus van die ambulansdienste wat nie aan diens was nie, wat nader gestaan het en wat op daardie stadium navraag oor die situasie gedoen het,” sê Vermaak.
Volgens hom kom die diefstal van toerusting, aanvalle op paramedici en rooftogte daagliks in die mediese nooddienste voor.
Die ER24 doen ’n beroep op die publiek om die identiteit van alle verdagtes wat vir sulke voorvalle verantwoordelik is, bekend te maak.
Dit kan aangemeld word by die polisie se Stop Misdaad-nommer by 08600 10111 of anoniem per SMS na 32211 gestuur word.
Meer oor: Paarl | Oorval